### Beslutning

Godkendt.

### Sagsfremstilling

## Resume og sagens baggrund

Kalundborg Kommune har fra 1. september 2022 indgået kontrakt med KN-Rengøring.

Budgettet til rengøring er placeret hos den enkelte partnerskabsholder. Budgettet svarer til aftalen med [adresse], således at der bliver overensstemmelse mellem budget og forbrug.

Kontrollen med [adresse], både den fysiske og den økonomiske, foretages af controllere ansat i Økonomistaben. Det foreslås derfor, at budgettet samt betaling for rengøring, for partnerskabsholdere der har aftaler med KN-Rengøring, flyttes til Økonomistaben.

## Indstillinger

Direktøren indstiller, at budgettet til rengøring, for partnerskabsholdere der har kontrakt med KN-Rengøring, flyttes til Økonomistaben fra 2023.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Kalundborg Kommune har fra 1. september 2022 indgået kontrakt med KN-Rengøring.

Budgettet til rengøring er placeret hos den enkelte partnerskabsholder. Budgettet svarer til aftalen med [adresse], således at der bliver overensstemmelse mellem budget og forbrug.

Kontrollen med [adresse], både den fysiske og den økonomiske, foretages af controllere ansat i Økonomistaben. Den økonomiske kontrol vanskeliggøres dog af, at budgetansvaret for rengøringen ligger placeret hos de enkelte partnerskabsholdere. Hvis der f.eks. modtages en bod i forbindelse med, at rengøringen ikke er foretaget korrekt, så tilfalder denne bod partnerskabsholderen og det kan være vanskeligt at kontrollere, om denne bod anvendes på ekstra rengøring, eller blot benyttes til andre formål.

Det foreslås derfor, at budgettet samt betaling for rengøring, for partnerskabsholdere der har aftaler med KN-Rengøring, flyttes til Økonomistaben. Derved kan der skabes et samlet økonomisk overblik og en mere smidig administration. Bodsbetaling m.v. kan håndteres direkte med leverandøren og ved eventuelle uoverensstemmelser kan det sikres, at regninger ikke betales førend der er enighed.

Såfremt der skulle opstå mindreforbrug på det samlede budget til rengøring, som følge af bod m.v., da vil dette mindreforbrug blive brugt på ekstrarengøring eller vanskelige rengøringsopgaver, som ikke er indeholdt i kontrakten. Det kan f.eks. være rengøring af lamper, der kun kan nås med en lift, eller forbedring af gulve så de lettere kan rengøres.

## Økonomiske konsekvenser

Ingen.

### Sagens forløb

03-10-2022 Direktionen
Anbefales. Der sikres grundig kommunikation til partnerskabsholderne om ændringen.
12-10-2022 Økonomiudvalget
Anbefales.